1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40 41 42 43 44 45 46 47 48 49 50 51 52 53 54 55 56 57 58 59 60 61 62 63 64 65 66
Chapter 63
"Soe kheueh geuhnyan nyang teuka nibak Bozra di Edom? bajée gobnyan mirah, peukayan gobnyan seumarak; watée geujak gagah ngon peukasa." TUHAN "Ulôn kheueh TUHAN nyang hase Lôn peuseulamat dan teuka deungon haba keumeunangan." Tukang jaga
2 "Pakon peukayan droeneueh mirah that lagée nyan, lagée bajée ureuëng prah ié boh anggô?" TUHAN
3 "Sidroe Lôn mantong kutamong u teumpat teu prah ié anggô lamkawan umat Lôn hana nyang tulông Lôn. Bansa-bansa Lôn gilo-gilo watée Ulôn teungoh teuka beungéh, lagée Lôn gilo-gilo ateueh boh anggô. Darah awaknyan meusipreuk sampoe bulut keunong bajée Lôn, dan meulabo bansaboh peukayan Lôn.
4 Ulôn ka lheueh Lôn reuncana uroe peue awaknyan Lôn balaih, dan watée Lôn peubeubaih umat Lôn.
5 Ulôn jakmita, teuma hana nyang tulông, Ulôn hireuen pakon hana nyang tulông. Laju teunaga Lôn keudroe nyang tulông Ulôn, deungon beungéh Lôn nyan nyang tulông Lôn.
6 Nibak beungéh Ulôn nyang meutaga nyan, laju Lôn gilo-gilo bubena bansa-bansa; Lôn peubinasa bubena awaknyan, dan darah awaknyan Ulôn rô meujeue-jeue ateueh tanoh."
7 Ulôn keuneuk jak peugah geunaséh TUHAN dan lôn pujoe Gobnyan sabab nyang geupeubuet. Deungon meulimpah gaséh Gobnyan geubri beureukat keu umat, sabab Gobnyan na gaséh sayang dan geunaséh Gobnyan hana keuneulheueh.
8 TUHAN meufeureuman, "Keubit, awaknyan na kheueh umat Lôn, aneuëk-aneuëk miet nyang hana keucewa." Teuma Geuhnyan jeuet keu nyang Peuseulamat awaknyan,
9 Geuhnyan keudroe keunong keususahan awaknyan. TUHAN hana geukirém utosan atawa duta; Gobnyan keudroe kheueh nyang peubeubaih awaknyan sabab geunaséh dan balaih gaséh Gobnyan. Gobnyan sabe geupeulara awaknyan phon yoh ilée.
10 Teuma awaknyan beurontak keubit that peudeh até TUHAN. Dan Gobnyan laju geubalek jeuet keu musoh awaknyan Gobnyan keudroe nyang jak lam prang geulawan awaknyan.
11 Dan awaknyan teuingat ubak jamén ilée, jamén Nabi Musa, hamba TUHAN. Awaknyan jitanyong, "Dipat kheueh TUHAN nyang ka geupeujak bubena peumimpén umat Gobnyan rot laôt? Dipat kheueh TUHAN Nyang ka geubri kuasa Gobnyan keu awaknyan?
12 Dipat kheueh TUHAN nyang geudampeng Nabi Musa deungon jaroe Gobnyan nyang teuga dan peukasa, nyang geuprah ié dikeue awaknyan mangat nan Geuhnyan meusyeuhu siumu masa?
13 Dipat kheueh TUHAN nyang ka geupeujak awaknyan geuba rot lam laôt nyang lhok? Lagée guda rot padang pasi, awaknyan hántom meugantoh."
14 TUHAN geuba awaknyan bak teumpat seumiyôh, lagée beulatang peulara nyang ji-iréng jijak peumeurot ubak naleueng diblang. Meunan kheueh cara jih Gobnyan geubimbéng umat Gobnyan, mangat nan Gobnyan jipeumulia.
15 Ya TUHAN, neungieng kheueh rot lam syeuruga, nibak teumpat tinggai Droeneueh nyang suci dan mulia. Dipat kheueh gaséh dan peukasa Droeneueh? Dipat kheueh keurahiman dan gaséh sayang Droeneueh? Bék kheueh neupeuteun nyan nibak kamoe.
16 Kon kheueh Droeneueh Bapak kamoe? Nabi Ibrahim dan Nabi Yakub hana geuturi kamoe. Teuma Droeneueh, ya TUHAN, na kheueh Bapak kamoe, Peuseulamat kamoe phon yoh watée ilée.
17 Ya TUHAN, pakon neupeubiyeu kamoe nyoe sisat? pakon Droeneueh neupeukreueh até kamoe sampoe kamoe hana teumakot ubak Droeneueh? Neugisa kheueh deumi hamba-hamba Droeneueh, deumi umat Droeneueh, milék pusaka Droeneueh.
18 Pakon neupeubiyeu musoh jigilo-gilo lam Baét Droeneueh, dan ureuëng laén jijak peukuto bukét Droeneueh nyang suci?
19 Droeneueh neupeubuet ateueh kamoe, siulah-ulah Droeneueh hántom na meukuasa ateueh kamoe; dan siulah-ulah kamoe nyoe hántom na jeuet keu umat Droeneueh.
Wordproject® is a registered name of the International Biblical Association, a non-profit organization registered in Macau, China.